Xonia vrea să dea în judecată Poliția Română, după ce testele au arătat că nu consumase cocaină, așa cum indica drugtestul
Cântăreața Xonia, oprită de polițiști în trafic anul trecut, nu era drogată, așa cum arăta testul inițial. Aceasta este concluzia legiștilor, care au contrazis astfel drugtestul agenților de la Rutieră, care indicase un posibil consum de cocaină.
Artista scapă astfel de acuzațiile penale, inclusiv de cele legate de faptul că a condus în România fără să aibă un permis valabil. Xonia vrea să dea acum în judecată poliția și cere scuze publice pentru falsa incriminare.
Xonia, pe numele ei real Loredana Sachelaru, a așteptat un an de zile ca să demonstreze că nu consumase cocaină cum credeau agenții de la Brigada Rutieră a Capitalei. Artista fusese oprită la un control de rutină, iar polițiștii au amendat-o pentru că ar fi condus sub influența alcoolului.
Însă lucrurile s-au complicat în momentul în care drugtestul indica prezența cocainei în organismul ei. Xonia a negat cu vehemență că ar fi consumat substanțe interzise.
Katia Cicală, avocata Xoniei: ”Contrar așteptărilor organelor de cercetare, la rezultatul problelor prelevate de la Xonia rezultatul a fost zero. Aceasta nu a consumat alcool, nu a consumat cocaină. A avut luni în care a fost la limita depresiei. Plângea. Se temea să nu o aresteze. Atât de agresivă a fost opinia publică și oamenii pentru că au vorbit urât la adresa ei. I-au trimis tot felul de mesaje drogato, bețivooo”.
Nu a fost însă singura problemă a artistei. Permisul de conducere pe care îl avea la ea era unul australian, or în România avea nevoie cel puțin de un document cu valabilitate internațională. Însă chiar și așa, procurorii au ajuns la concluzia că fapta nu este gravă și au decis să renunțe la urmărirea ei penală. În timp ce acuzația de conducere sub influența cocainei a fost clasată.
Ușurată după decizia procurorilor de a o absolvi de orice vină penală, cântăreața Xonia vrea să dea în judecată Poliția Rutieră și să îi pretindă scuze publice. Pentru că, spune ea, imaginea ei a avut de suferit.
Ce spune Poliția Română
Pe de altă parte, cunoscuta artistă se gândește să ceară instanțelor de judecată să le interzică agenților de la Rutieră să mai folosească aceste drugteste din pricina numeroaseor erori cu care s-au confruntat mulți șoferi.
Karia Cicală, avocată: ”Este revoltător faptul că un test folosit oficial în România poate să arate substanță activă cocaină prezentă în organism, iar rezultatele de sânge nu. Ceea ce înseamnă că acest aparat nu este conform sau nu reflectă realitatea. Sau marja de eroare este atât de mare, încât o mare parte din rezultate sunt contrare realității”.
Oficialii Poliției Române susțin că agenții de la Rutieră au folosit două tipuri de aparate omologate și utilizate în toată Europa.
Pentru cel folosit cel mai des, marja de eroare ar fi mai mică: unul din zece rezultate este fals pozitiv. Cifre pe care Oxford Academy le-ar fi contrazis cu un studiu făcut acum șase ani.
Potrivit britanicilor, același tip de drugtest folosit de Poliția Rutieră Română ar avea erori de 14,5 la sută la canabis, peste 20 la sută la amfetamină, de două ori mai mult în cazul metamfetaminei, iar erorile fals pozitive ar putea ajunge până la 87 la sută în cazul cocainei.
Poliția spune de asemenea că aceste analize făcute în trafic sunt considerate doar indicii și că niciun șofer nu se alege cu dosar penal fără o confirmare a laboratoarelor de medicină legală.
Sursa: Pro TV
Dată publicare:
21-05-2024 19:22